Print Page - Die goeie ou dae
Die Afrikaanse Forum
Die Biblioteek => Die woordmandjie/Skrywers-skatkis => Topic started by: PM on December 11, 2015, 02:20:38 PM
Title: Die goeie ou dae
Post by: PM on December 11, 2015, 02:20:38 PM
Toe ek vanoggend Naas se possie oor Adam en Eva lees, dink ek aan die goeie ou dae toe die slang nog appels ge-eet het. :icon_biggrin:
So lank gelede: toe Paul Kruger nog vir Diggers skrumskakel gespeel het.
Kan jy 'n paar byvoeg?
Title: Re: Die goeie ou dae
Post by: Assie on December 11, 2015, 06:47:45 PM
Oupa se altyd dit het tien dae voor die boereoorlog gebeur.
Toe ek gebore is het die dooie see saam met my ma in die hospitaal gele.
Tafelberg was nog 'n molshoop.
Post by: PM on December 12, 2015, 02:40:55 AM
:icon_biggrin: Dankie Naas. Ek moes aan iets doen om vir Raaitjie werk te gee. :icon_biggrin:
Post by: Assie on December 12, 2015, 06:21:41 AM
Dis nie Oom Naas, dis nie Assie.
Waar is Antie Raatjie dan. Praat sy dan nie meer in ons slaap nie?
Post by: PM on December 12, 2015, 09:15:13 AM
Ek het verstaan hulle het nie nuwe wielietjieshuis gaan haal in Brisbane. Sy sal seker nou-nou hier wees. Dalk eers later, dan praat sy in ons slaap. :icon_biggrin:
Post by: Meraai vannie Baai on December 14, 2015, 03:37:32 AM
Klop klop - moenie skiet nie asseblief, dit is net die Antie en jy was reg PM. Ons het wieletjieshuis gaan haal en so drie dae die nuwigheid uitgetoets. Afgesien van swakvakmansskap hier en daar wat ons nie verwag het nie, voel ons tevrede want genadiglik is die probleme/foute van so aard dat Outop alles self kan fieks want terug fabriek toe, gaan die wa beslis nie weer nie. Ons besigheid met die spulletjie is finish en klaar. Die goeie ou dae dat jy nog handelaars kon vertrou (was daar sulke dae?) is ook verby.
Ek het julle gesegdes omtrent geniet. Wonderlik om weer saam te kan kuier :hello2: :love7:
Post by: PM on December 14, 2015, 08:37:50 AM
O ja jy kon almal vertrou toe ons kinders was, behalwe seker die versekeraars. My pa het 'n slegte stel met hulle afgetrap wat ons bankrot gelaat het.
In die goeie ou dae het mense nog trots gehad. Jou naam was meer as alles werd en jou woord was jou eer. Jy kon 'n transaksie met 'n handdruk beklink.Vandag gaan dit oor geldgierigheid. 'n Kontrak is ook nie die papier werd waarop dit geskryf staan nie.
Post by: Meraai vannie Baai on December 17, 2015, 11:54:21 PM
Ek lief ons gesegdes uit die goeie ou dae. Hier krioel 'n hele klompie tussen die lyne. Hoeka tyd dat ons hulle weer inspan. Die woordwa te lank in die drif gestaan :book1:
Post by: PM on December 18, 2015, 10:31:56 AM
Nou trek ons die woordwa deur daai drif. Ons fel daai wiele en kry dit aan die gang! (Is ek reg met die "fel"?) Nee, dit is seker 'n velling? Wag laat ek gaan soek.
Post by: PM on December 18, 2015, 10:42:22 AM
Ossewaens word tipies deur 'n span osse, wat in pare ingeharnas is, getrek. Dit het veroorsaak dat die ossewa 'n baie groot draaisirkel het. Die gevolg hiervan kan gesien word in die breë boulevards van stede soos Bulawayo (Zimbabwe) wat 40 meter wyd is, wat "breed genoeg is om 'n ossewa in te draai".
Die wa self word van verskillende soorte hout gemaak, met die vellings van die wiele wat met bande van yster beslaan is. Sedert die middel van die 19de eeu is die asse ook van yster gemaak. Die agterwiele is gewoonlik heelwat groter as die voorstes en is stewig vas aan die bak van die voertuig. Die voorwiele is gewoonlik groter in deursnee as wat die grondhoogte onder die bak van die voortuig is. Dit is so dat die stuuras nie ver onder die bak in kon draai nie. Dit maak min verskil in die draaisirkel van die wa omdat dit deur osse getrek word en dit maak die voorkant van die wa baie meer stabiel omdat die spoor nooit veel minder is as die wydte van die bak nie. Dit het ook 'n baie meer robuuste verbinding tussen die sleepspoor van die osse en die agteras van die wa (gewoonlik ysterkettings of -stawe) toegelaat wat noodsaaklik is vir swaar vragte.
Die meeste van die vragdraende area is bedek met seildoek wat met houtboë ondersteun is. Die drywer het nie onder die seildoek gesit nie, maar voor op 'n houtkis (bekend as 'n wakis).
Post by: Meraai vannie Baai on December 18, 2015, 11:05:37 AM
Ek het die inligting nou geniet. Dankie vir aandra en deel matertjie :notworthy:
Post by: Assie on December 18, 2015, 02:38:57 PM
Ons het nog so ou wa wat staan en wegkwyn onder die boom voor die agterdeur. Al die onderdele van motors is al so verengels dat ons die regte name vergeet. Aan die nuwe motor is die felling die rand van die "rim" (ysterwiel) waarom/waarin die rubberwiel (tyre) pas. Die binnekant (middel) van die ysterwiel (rim) skroef vas aan die naaf wat in moderne motor op rollaers (bearings) om die as loop. In die kakebeen/ossewa se geval is die naaf die middelste hout waar die speke bymekaar kom. Dit het doodgewoon n gat wat oor die as pas. die spulletjie is met vet gesmeer om glad te loop. Weerskante van die naaf is 'n riem om die as gedraai (nat nat) wanneer dit droogword het dit gehelp om die wiel in posisie te hou en het dit ook gekeer dat die vet uitloop en die wiel droog om die as draai. aan die buitekant van die wiel is 'n ysterpen deur die as gesteek wat keer dat die wiel uitval. Die ysterpen word 'n luns genoem. Die luns het aan die onderkant 'n gaatjie waardeur die riem se punt gesteek en vasgemaak is. Dit het dan op sy beurt gekeer dat die luns nie uitgeval het nie en het aan die riem die naam van "lunsriem" besorg. Die lunsriem was altyd vol vet en dus baie vuil.
Dit het aanleiding gegee tot die gesegde: "So vuil soos 'n lunsriem." of "Daardie man is 'n regte lunsriem." (baie vuil)
Post by: PM on December 18, 2015, 02:56:04 PM
Skote Assie. Jy is in die kol! Baie dankie vir al die mooi Afrikaanse terme.
Post by: Meraai vannie Baai on December 18, 2015, 09:27:06 PM
Dans ek opgewonde en rol die woorde van kies tot kies - herkou aan dit kompleet soos Blommetjie die melkkoei :love7:
Post by: Meraai vannie Baai on August 13, 2018, 01:35:37 AM
Kyk wat ontdek ek julle... deel hier met heimwee (Assie - aka ons eie Langenhoven, is een van die baie hartsvriende wat die woorddief toestemming gegee het om te oes en bewaar.)
*Aspoestertjie se verlange na vergange se dae
My Wyse Oupa sê: Onthou se kamers is die argiewe van die siel.
Vanoggend pak die heimweë my emmertjie vol onthou tot die water uit my ogies oorloop soos seerkrysoppies. Ek klim terug in my stadskleertjies. My flenterjean en pramsak grawe ek doer onder uit my kas uit, en soos gister se lekkerte glip ek terug na sorgelose dae saam met vriende.
Ek stap met my arm deur Vossie se sterk arm stroomop, na die watervalletjie waar my paddaprins wag en ons gesels oor Aurora en die Woorddief van die Baai. Ek sluk 'n paar slae swaar as ek wonder hoe dit nou op Woes se Forum gaan.
Langs die watervalletjie stap ek na my gunsteling klip.
Met my arms omhels ek my kniekoppe soos ou verlore vriende waarop ek my ken kan stut. Ek trek hulle styf teen my lyf vas en koester die nabyheid.
Terwyl ek so sit vaar my gedagtes soos baggerbote oor die dieptes van my geheuepoel en diep kosbare smaragte en diamante op uit die modder van onthou. Trane trek warm vertikale strepe oor my wange en drup, drup sirkels in die spieëlgladde oppervlaktes van die waterpoel. Ek kyk toe hoe die sirkels al wyer strek en verlangeplooie op my waterbeeld kom trek.
Bosgeluidjies neem weer die stilte oor. 'n Paddatjie laat sy oempa oempa tuba hoor op maat van 'n eensaam kriekie se viool. Terwyl Rooiborsie en Hoep-Hoep se klanke die bosorkes volmaak vind ek weer berusting in my lot.
Ek wonder of Meraai se woordeboek al staan. Ek wonder oor die duistere Costello en Piet Magriet se afbroek-boude.............
So deur die trane stuur ek groete
Aan 'n forum lank geleë
Ek dra jul in my hart rond
En doen my lewe, dood tevreë
Maar as ek anders kon
En my lewe ander draaie gee
Was ek terug by julle
Met 'n sprong en nog twee tree.
Ai my wyse Oupa. Partykeer, net partykeer vir 'n flietende sekonde, raak onthou se kamers, die selle van die hel.
Gegroet my vriende. Ek sal ons tydjies saam nog lank onthou.
Post by: Meraai vannie Baai on August 13, 2018, 04:27:00 AM
Hierdie woordoes was ook lankal bewaar vanuit die wandelinge deur julle woeste erwe:
ek voel so af vandag soos 'n sak nat patats ...
hang net aan 'n tak lepatolis as jy elke pot met sy deksel gaan oop maak sal jy sien dat die appel nie ver van die boom val nie.
aartjie na sy skroefie ...?
'n halwe paas eier is beter as 'n leë dop ...
as hy met die bybel onder die arm loop, loop hy gewoonlik met die duiwel in die gat...
as jy in 'n glas kas woon kan jy nie ruite stukkend gooi nie ...
as jy 'n koek met bitterheid in jou binneste bak, sal dit bitter smaak ...
as die dood aanboord kom dan raak die sakke leeg ...
amper soos die een: as die armmoede by die voordeur inkom loop die vrou uit by die agterdeur ...
Ek is so arm ek kan nie eers voer vir my nagmerries koop nie.
As my nagmerries my gevoer het was ek lankal besig met 'n baie lang tronkstraf.
Meng jou met die varke en die muslims gaan jou nie opvreet nie.
'n Paar idiome vir moderne afrikaans:
Iemand is so lusteloos soos 'n nat post toastie.
Iemand is so stadig soos 'n slak oor superglue
Iemand is so bedrieglik stadig dat jy voor hom in die grond vas tackle
"Waar was Jan se kop toe hy so gejaag het?" en dan sal iemand sê, "Hy het seker kopverloor"
En hier word ons sowaar met 'n houtlepel oor die vingers getik omdat ons die onderwerp so wyd soos die Heer se ganade maak. Dis 'n riem om die hart om te sien hoe mense wat ons van geen adamskant af ken nie ook met hulle taaltrots op die mou loop.
Ons kan nie ons brood aan albei kante gebotter hê nie, dus kies baie van ons om die smalle weg te bewandel in ons taalgebruik.
'n Goeie begrip het 'n halwe woord nodig.
Ons het Evas ook op die forum...
Ons moet geen steen onaangeroer laat om die taal wat ons aan moedersknie geleer het, te bevorder nie.
Lepi het nou net 'n sappige skilfertjie in sy twee voorpote gehad en probeer eet! Nou is die skilfer skoon suur!
Het ek nou die klok hoor tingel en weet nie waar hang die bel nie? Sover ek weet hang die klok aan die stingel en die stingel aan die piepa wat aan die doedelsak hang.
Die pad na die hel is geplavei met goeie bedoelings.
niks met 'n te vooraan is goed nie, behalwe tevrede en te perd!
Elke voël sing soos hy gebek is, maar miskien moet daai ou 'n noot laer sing.
Hy dink hy's kaas en hy's nog nie eers dikmelk nie. Om alles te kroon is hy so kort en dik soos 'n petrolblik.
Vir wie probeer hy 'n rat voor die oë draai? Ek is mos ouer as twaalf! Wel, miskien nie baie nie, maar ek is darem nie so groen dat 'n koei my nie sal vreet nie.
Post by: Naas on August 13, 2018, 07:48:47 AM
Sjoe, hier le harts-Afrikaans op hierdie werf... :love7:
Post by: Meraai vannie Baai on August 13, 2018, 09:01:15 AM
Julle woorde het my toetentaal en al oorrompel mater. Verower is meer gepas. Dit het my emmigrante hart daagliks aan die tik gehou der duisende kilometers van julle af. Mooiste onthou's en saamkuier ooit tussen lyne in ons mooiste taal ne.
Post by: PM on August 13, 2018, 11:28:21 AM
Hier kom ek nou ook aangewals. Dit was mos weer langnaweek en al wat 'n naweekganger is was weer hier. Geen internet nie!
Net 'n wielietjie wat draai draai.
Ek het nou lekker gekuier hier tussen die lyne en ou vriende raakgeloop.
Post by: Meraai vannie Baai on August 13, 2018, 11:52:40 AM
So bly jy is weer terug op die lug mater :love7: :hello2:
Post by: PM on August 13, 2018, 12:12:11 PM
Toe ons nog Gauteng-tengers was, kon ons nie versaan wat die Bosbewoners teen ons naweekgangers het nie. Nou dat ons self hier woon sing ons dieselfde deuntjie.
Maandae loop ons met sakke rond en tel al die papiere, bottels en ander gemors wat die mense orals gooi op.
Hulle weet hulle mag nie die diere voer nie, maar hulle doen. Die ergste van alles is dat hulle al die kos wat oorbly uitgooi vir die varke en die bobbejane. Dit veroorsaak dat die diere onder mekaar baklei om die kos in die hande te kry.
Ons het nie 'n vullis diens nie. Ons moet ons afval na 'n plek by die hek neem om van daar af verwyder te word. Die gaste ry en los alles net so in sakke voor die deur. Die ape en bobbejane skeur alles oop en wie moet dit optel? Die huiseienaars wat hul huise uitverhuur is nie hier om toesig te hou daaroor nie. Ag, ek wens daardie mense wil meer bedagsaam wees!
Post by: Meraai vannie Baai on August 13, 2018, 12:28:48 PM
Dit is so jammer dat mense so varksig kan wees nie :crybaby2: weet jy by een van die strande waar ons gereeld kamp, kom daar groepe mense - jonk en oud - en hulle tel die kleinste papiertjie, sigaretstompies en en en op. Dit is 'n hele gedoente. Ek moet tog gaan soek na fotos! Het dit so skelm afgeneem as niemand kyk nie. En dit is juis die strand wat as die skoonste in Australia beskou word, maar mens kan sien hoekom. En hierdie strand is een van die gewildstes op die Goue Kus!
Post by: PM on August 13, 2018, 12:47:46 PM
Die hele Suid Afrika se paaie is bestrooi met gemors. Nou verlang ek werklik terug na die goeie ou dae toe alles anders was.
Ek dink nou aan my kleinseun, hy is nou sewe, wat gesê het hy gooi nie papiere rond nie, want hy is bang vir 'n "blouknyp".
Post by: Meraai vannie Baai on September 25, 2019, 03:04:31 AM
PM, ek verlang saam na die goeie ou dae. Ek dwaal bedags as julle slaap, deur gister se woordgange en verlustig my aan hoe ons kon saamkuier sonder om ooit eers in die ware lewe te kon handskud of 'n merkaar 'n drukkie te kon gee nie.
Naas, ek stem saam: Partykeer, net partykeer vir 'n flietende sekonde, raak onthou se kamers, die selle van die hel.